En 54-årig mand kom tilsyneladende så langt ud hen over sommeren i sin forfølgelse af en kvinde, at han nu sidder varetægtsfængslet for at have stalket og truet hende. Det fremgår af anklageskriftet i sagen mod den 54-årige mand, som efter planen skal behandles i Retten i Hjørring fredag. Det fremgår af oplysningerne i sagen, at manden tilbage i februar i år fik et tilhold i forhold til kvinden. Det vil sige, at han fik et forbud mod at kontakte hende direkte eller indirekte. Men ifølge de oplysninger, der nu ligger i sagen, så kunne manden ikke nære sig, og da kvinden forsøgte at blokere og stoppe ham, fandt han bare på nye udspekulerede metoder til at kontakte hende. MobilePay-chikane Ifølge anklagerne kontaktede manden kvinden via sms og flere gange via beskedtjenesten Messenger i løbet af juni og juli måned. Midt i juli blokerede kvinden imidlertid manden på Messenger, ligesom hun tilsyneladende havde blokeret ham, så han heller ikke kunne sende sms til hende. Det fremgår nemlig af anklageskriftet, at han i juli forsøgte både at sms og sende Messenger-beskeder uden held af den grund. Da manden opdagede, at der ikke var hul igennem med beskederne, så fandt han på et nyt trick. Han sendte ifølge anklagerne kvinden fem kroner via MobilePay og benyttede tekstfeltet til at sende en besked til hende. Søn inddraget i trusler Det hele kulminerede tidligt om morgenen 19. juli kl. 05.49, da politiet mener, at den 54-årige mand stod bag en sms til kvinden. Sms’en var skrevet på ubehjælpsomt engelsk, men budskabet var klart nok og truende. Blandt andet stod der i beskeden: ”You have a big problem with the guys know, that you haven’t been helping getting back to his life, I have learnt that he have tried to get you to talk with him, we explained to you that we was going to come and hurt your family, you have 1 days to get in contact woth him, and help him become a human again”. I sms’en var der blandt andet også en truende reference til, at afsenderen af sms’en ved, hvor kvindens søn bor, ligesom kvinden blev advaret mod at kontakte politiet. Det fremgår ikke før sagens start, hvordan den 54-årige mand forholder sig til anklagerne.

Opsummering:
En midaldrende mand skal for retten for at havde stalket en kvinde på trods af et tilhold mod ham.